فضل عباس ظفر

اصل ناں      فضل عباس

قلمی ناں       فضل عباس ظفرؔ   

جمن           1977ء   

تعلیم          میٹرک

پیشہ           پولیس کانسٹیبل  

فون نمبر       03338575334

جاہ پتہ        چک نمبر 3کوٹ چھٹہ ،ڈیرہ غازیخان

فضل عباس ظفر دا تعلق کوٹ چھٹہ ضلع ڈیرہ غازیخان نال ہے ۔ظفر صاحب سرائیکی تے اردو ڈوہائیں زباناں وچ شاعری کریندن۔ہُن تائیں آپ دیاں 7کتاباں شائع تھی چکیاں ہن۔شاعری انسان دے اندر دے جذبات دا ناں ہے ۔جیندے ذریعے شاعر اپناں مافی الضمیر لوکاں دے سامنے گھن آندے۔ فضل عباس ہک حسا س دل شاعر و ادیب ہے، انسان دوست قلم کار ہے تے قلم دی حُر مت دا پاسبان ہے۔اوہ ڈکھی انسانیت دا ہمدرد تے خیر خواہ ہے،اوہ کہیں جاگیر دار گودے دی غلامی نہیں کریندا۔تے نہ ای کہیں دے خوشامدی چمچیں دی گالھ گھندے۔

میکوں چھیڑو نہ خان دے چمچے

میں تاں سینے دیوچ حشر رکھداں

 غزل 
جے کر سچ اصرار کریں ہا       ول نہ ایں انکار کریں ہا

جانی نت تکرار کینہاں ہے       پاگل نال نہ پیار کریں ہا

جیڑھا عہد نبھا نئیں سگیا       اوندا نہ اقرار کریں ہا

پاگل نندر اچ نوش ہا جیکر       ونگیں دا چھنکار کریں ہا

ظفر دھنولا دھنولا ہوندے       مٹیاں دا گھبکار کریں ہا

 غزل 
زندگانی ٹھگال بیٹھا ہاں          روہ جہالت دا ڈال بیٹھا ہاں

ویڑھ گیا ہا اندھارا وستی کوں          ڈیوے اکھیں دے بال بیٹھا ہاں

بھانویں سر سودھے ہتھ قلم تھیون           لکھدا سچّی میں گال بیٹھا ہاں

رات گزری اوندے خیالیں وچ         اپنیں اکھیں کوں بھال بیٹھا ہاں

بال ڈیوا لہو دا رستے تے         تیڈے رستے تے لعل بیٹھا ہاں

لوک پچھدن کتھوں دا واسی ہیں         اَہداں ظفرؔ دے نال بیٹھا ہاں